CELEX: 32020D0372
Language: el
Date: 2020-02-27 00:00:00
Title: Απόφαση (ΕΕ) 2020/372 του Συμβουλίου της 27ης Φεβρουαρίου 2020 για τη θέση που πρέπει να ληφθεί εξ ονόματος της Ευρωπαϊκής Ένωσης στο Συμβούλιο του Διεθνούς Οργανισμού Πολιτικής Αεροπορίας όσον αφορά την έγκριση τροποποιήσεων των παραρτημάτων 1, 3, 4, 6, 10, 11, 13, 14, 15, 16 και 18 της σύμβασης για τη Διεθνή Πολιτική Αεροπορία

6.3.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 71/8
               
            
         ΑΠΟΦΑΣΗ (ΕΕ) 2020/372 ΤΟΥ ΣΥΜΒΟΥΛΙΟΥ
         της 27ης Φεβρουαρίου 2020
         για τη θέση που πρέπει να ληφθεί εξ ονόματος της Ευρωπαϊκής Ένωσης στο Συμβούλιο του Διεθνούς Οργανισμού Πολιτικής Αεροπορίας όσον αφορά την έγκριση τροποποιήσεων των παραρτημάτων 1, 3, 4, 6, 10, 11, 13, 14, 15, 16 και 18 της σύμβασης για τη Διεθνή Πολιτική Αεροπορία
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 100 παράγραφος 2 σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η σύμβαση για τη Διεθνή Πολιτική Αεροπορία («σύμβαση του Σικάγου»), η οποία ρυθμίζει τις διεθνείς αεροπορικές μεταφορές, άρχισε να ισχύει στις 4 Απριλίου 1947. Με αυτήν ιδρύθηκε ο Διεθνής Οργανισμός Πολιτικής Αεροπορίας (ΔΟΠΑ).
                  
               
                     (2)
                  
                  
                     Τα κράτη μέλη της Ένωσης είναι συμβαλλόμενα μέρη της σύμβασης του Σικάγου και μέλη του ΔΟΠΑ, ενώ η Ένωση έχει την ιδιότητα του παρατηρητή σε ορισμένα όργανα του ΔΟΠΑ.
                  
               
                     (3)
                  
                  
                     Σύμφωνα με το άρθρο 54 της σύμβασης του Σικάγου, το Συμβούλιο του ΔΟΠΑ εκδίδει διεθνή πρότυπα και συνιστώμενες πρακτικές.
                  
               
                     (4)
                  
                  
                     Το Συμβούλιο του ΔΟΠΑ, στη 219η σύνοδό του, που ξεκινά στις 2 Μαρτίου 2020, πρόκειται να εγκρίνει σειρά τροποποιήσεων των παραρτημάτων 1, 3, 4, 6, 10, 11, 13, 14, 15, 16 και 18 της σύμβασης του Σικάγου («οι τροποποιήσεις») στους τομείς της ασφάλειας, του περιβάλλοντος και της αεροναυτιλίας.
                  
               
                     (5)
                  
                  
                     Μόλις εγκριθούν, οι τροποποιήσεις θα είναι δεσμευτικές για όλα τα κράτη μέλη του ΔΟΠΑ, συμπεριλαμβανομένων όλων των κρατών μελών της Ένωσης, σύμφωνα με και εντός των ορίων που τίθενται στη σύμβαση του Σικάγου, και θα μπορούν να επηρεάσουν με καθοριστικό τρόπο το περιεχόμενο του ενωσιακού δικαίου.
                  
               
                     (6)
                  
                  
                     Είναι επομένως σκόπιμο να καθοριστεί η θέση που πρέπει να ληφθεί εξ ονόματος της Ένωσης στο Συμβούλιο του ΔΟΠΑ σχετικά με τις τροποποιήσεις.
                  
               
                     (7)
                  
                  
                     Το εύρος της παρούσας απόφασης θα πρέπει να περιορίζεται στο περιεχόμενο των τροποποιήσεων, στο βαθμό που το περιεχόμενο αυτό εμπίπτει σε ένα αντικείμενο που ήδη καλύπτεται ευρέως από ενωσιακούς κοινούς κανόνες. Η παρούσα απόφαση δεν θα πρέπει να επηρεάζει την κατανομή των αρμοδιοτήτων μεταξύ της Ένωσης και των κρατών μελών στον τομέα της αεροπορίας.
                  
               
                     (8)
                  
                  
                     Η θέση της Ένωσης στο Συμβούλιο του ΔΟΠΑ θα πρέπει να είναι να υποστηρίξει τις πολιτικές που αποτυπώνονται στις τροποποιήσεις, διότι συμβάλλουν στη βελτίωση της αεροπορικής ασφάλειας και των περιβαλλοντικών προτύπων.
                  
               
                     (9)
                  
                  
                     Η θέση της Ένωσης θα πρέπει να εκφραστεί από τα κράτη μέλη της Ένωσης που είναι μέλη του Συμβουλίου του ΔΟΠΑ, τα οποία ενεργούν από κοινού,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η θέση που πρέπει να ληφθεί εξ ονόματος της Ένωσης στο Συμβούλιο του Διεθνούς Οργανισμού Πολιτικής Αεροπορίας (ΔΟΠΑ) στη 219η σύνοδό του σχετικά με την έγκριση τροποποιήσεων των παραρτημάτων 1, 3, 4, 6, 10, 11, 13, 14, 15, 16 και 18 της σύμβασης για τη Διεθνή Πολιτική Αεροπορία (1) εκφράζεται από τα κράτη μέλη της Ένωσης που είναι μέλη του Συμβουλίου του ΔΟΠΑ, τα οποία ενεργούν από κοινού.
         
         
            Άρθρο 2
            Η παρούσα απόφαση αρχίζει να ισχύει από την ημερομηνία της έκδοσής της.
         
         
            Βρυξέλλες, 27 Φεβρουαρίου 2020.
            
               
                  Για το Συμβούλιο
               
               
                  Ο Πρόεδρος
               
               D. HORVAT
            
         
         
            (1)  Βλέπε έγγραφο ST 6180/20 σε http://register.consilium.europa.eu.